b'\n_START_ARTICLE_\nStordal gamle kirke\n_START_SECTION_\nUtforming\n_START_PARAGRAPH_\nByggverket er i t\xc3\xb8mmer og ble bygd av g\xc3\xa5rdbrukerne p\xc3\xa5 stedet. Den er en av de mest dekorerte kirkene i Norge. Fortidsminneforeningen overtok som eiere av kirken i 1908. Den syv \xc3\xa5r eldre Norddal kirke i naboprestegjeldet skal v\xc3\xa6re den f\xc3\xb8rste \xc3\xa5ttekantkirken p\xc3\xa5 Sunnm\xc3\xb8re. Sogneprest Ebbe Carsten T\xc3\xb8nder (fra 1759 til sin d\xc3\xb8d 1785) tegnet Stordal gamle kirke men d\xc3\xb8de fire \xc3\xa5r f\xc3\xb8r kirken ble bygget, og den m\xc3\xa5 ha v\xc3\xa6rt planlagt omtrent samtidig med Norddal kirke. T\xc3\xb8nder var fra Trondheim og kan blitt inspirert av de to eldste \xc3\xa5ttekantkirkene der. Stranda med Stordal ble i 1759 skilt fra \xc3\x98rskog prestegjeld og T\xc3\xb8nder var den f\xc3\xb8rste presten i det nye prestegjeldet. Stordal gamle kirke har et langstrakt \xc3\xa5ttekantet grunnplan. \xc3\x85ttekanten er 10 meter bred p\xc3\xa5 det bredeste og bygget er i alt 22,5 meter. Koret er et rektangul\xc3\xa6rt tilbygg mot \xc3\xb8st og med h\xc3\xb8yere gulv enn skipet, mens v\xc3\xa5penhuset er et tilbygg mot vest der det ogs\xc3\xa5 er adkomst til galleriet. Tak med takrytter underst\xc3\xb8ttes av fire s\xc3\xb8yler i skipet (s\xc3\xb8ylene kan skrive seg fra stavkirken). Taket er dekket av r\xc3\xb8d pannestein som er yngre enn bygget ellers. Takrytteren toppes av en jernvimpel. Bygget er laftet av t\xc3\xb8mmerstokker som ikke er h\xc3\xb8vlet bare tilpasset med \xc3\xb8ks. Trekonstruksjonen hviler p\xc3\xa5 en lav t\xc3\xb8rrmur av gr\xc3\xa5stein. Gr\xc3\xa5steinsmuren rundt kirkeg\xc3\xa5rden skriver seg trolig fra stavkirkens tid. Den f\xc3\xb8rste bordkledningen var r\xc3\xb8d og ble i 1861 erstattet av hvitmalt panel.\n_START_SECTION_\nDekoren\n_START_PARAGRAPH_\nFra utsiden ser kirken ganske ordin\xc3\xa6r ut, men innvendig er den rikt dekorert med rosemaling p\xc3\xa5 vegger, s\xc3\xb8yler, galleri og i taket. Rosemalingen er i renessansestil fra 1700-tallet, med tema over ranker og drueklaser, snirkler og roser i solgul og himmelbl\xc3\xa5 farge. Til dekormalingen er det brukt limfarge._NEWLINE_Langs veggene finnes motiver av bibelske personer og hendelser. De fem gode og fem d\xc3\xa5rlige jomfruer er fremstilt p\xc3\xa5 nordre langside noe som tradisjonelt var den siden kvinnene satt p\xc3\xa5. Langveggen mot syd er dekorert med apostlene, dette var tradisjonelt den siden mennene satt. De fire evangelistene er fremstilt ved oppgangen til koret. P\xc3\xa5 nordveggen er David og Goliat, Samson og l\xc3\xb8va, og de \xc2\xabd\xc3\xa5rlige\xc2\xbb og \xc2\xabde kloke jomfruer\xc2\xbb avbildet. Under de d\xc3\xa5rlige jomfruer st\xc3\xa5r skrevet \xc2\xabUbetenksom ikke ver, og som de D\xc3\xa5rlige jomfruer. De som brudgommen fra seg dr\xc3\xb8mte og sin Salighet fors\xc3\xb8mte.\xc2\xbb Skriften under de kloke jomfruer er utvisket._NEWLINE_Under prekestolen st\xc3\xa5r \xc2\xabI \xc3\x85ret 1799 blev den malet og kierkens prydelse in rettet og bekostet af den gods\xc3\xa6dige Stordals Almue den suma 50 Daler som er bes\xc3\xb8rget i god Stand af de gode danne M\xc3\xa6nd, hvis Minde ofte Slegten her skal find. Anno 1799\xc2\xbb\n_START_SECTION_\nStavkirken\n_START_PARAGRAPH_\nDen tidligere kirken p\xc3\xa5 stedet var en langkirke i stavkonstruksjon. Kirken er nevnt i Aslak Bolts jordebok fra 1432, senere i Trondhjems reformats 1589, samt i 1665, 1709 og 1722. Den ble dels omtalt som \xc2\xabStoladalskirkja\xc2\xbb. Hans Str\xc3\xb8m beskrev kirken 1766 slik: \xc2\xabKirken er nu omstunder en liden og uanseelig Stav-Kirke, som slet ingen M\xc3\xa6rkv\xc3\xa6rdigheder har, og eier kun ringe Jordegods bestaande af 2 Voge og 18 Mark Fisk. Dens Vedligeholdelse bes\xc3\xb8rges af Sognem\xc3\xa6ndene, som selv eier Kirken.\xc2\xbb  Treverk fra stavkirken ble trolig brukt om igjen, blant annet i taket i v\xc3\xa5penhuset og de fire store pilarene. Et krusifiks fra 1200 tallet og en d\xc3\xb8pefont er tatt vare p\xc3\xa5. Stavkirken var trolig ogs\xc3\xa5 rosemalt innvendig._NEWLINE_Et krusifiks fra stavkirken skriver seg fra 1200-1300-tallet og stavkirken antas \xc3\xa5 ha blitt oppf\xc3\xb8rt p\xc3\xa5 den tid. Det var trolig en enkel langkirke omtrent som Rinde stavkirke i Sogn. Den var 62 fot lang og 26 fot bred med et v\xc3\xa5penhus p\xc3\xa5 12x12 fot. Deler av svalgangene var intakt i 1727. Stavkirken fikk nytt t\xc3\xa5rn omkring 1700. Kirken ble solgt til Jetmund Erichsen Stordalsholm i 1724 for 80 riksdaler. Jetmund overtok med det alle kirkens inntekter og pliktet samtidig \xc3\xa5 holde kirken vedlike og dekke andre utgifter. I 1774 overtok b\xc3\xb8ndene kirken for 436 riksdaler, og b\xc3\xb8ndene eide da hver sin andel i kirken. Bord med treskurd funnet p\xc3\xa5 g\xc3\xa5rden L\xc3\xb8set skriver seg trolig fra stavkirken.'